ተጨማሪ 46 ሰዎች የኮሮናቫይረስ ተገኘባቸው፡፡
ባለፉት 24 ሰዓት ውስጥ በተደረገው 3 ሺህ 410 የላብራቶሪ ምርመራ 46 ሰዎች የኮሮና ቫይረስ ተገኝቶባቸዋል፡፡በአጠቃላይ ቫይረሱ በምርመራ የተገኘባቸው ሰዎች ቁጥር 701 ደርሷል፡፡በተጓዳኝ ሕመም ምክንያት በጽኑ ሕክምና ላይ የነበረችና ትናንት የኮሮና ቫይረስ በምርመራ የተገኘባት የ32 ዓመት የአዲስ አበባ ነዋሪ ኢትዮጵያዊት ትናንት ሌሊት ሕይወቷ አልፏል፡፡ በዚህም በአጠቃላይ በኢትዮጵያ በቫይረሱ ምክንያት ሕይወታቸው ያለፈ ሰዎች ቁጥር 6 ደርሷል፡፡በሌላ በኩል ተጨማሪ 8 ሰዎች ከበሽታው አገግመዋል፤ በአጠቃላይ በአገሪቱ ከበሽታው ያገገሙ ሰዎች ቁጥርም 167 ደርሷል፡፡ቫይረሱ የተገኘባቸው ከ 12 እስከ 79 እድሜ ውስጥ ያሉ 29 ወንድ እና 17 ሴቶች ናቸው፡፡ ዜግነታቸው 45 ኢትዮጵያውያን ናቸው፤ አንዷ ደግሞ እስራኤላዊት ናት፡፡ቫይረሱ ከተገኘባቸው መካከል 13 ከአዲስ አበባ (አራት በበሽታው ከተያዙ ጋር ንክኪ እንዳላቸው የታወቁ፣ አንድ የውጭ ሀገር የጉዞ ታሪክ ያለው፣ ስምንት የጉዞ ታሪክ የሌላቸው፤ በበሽታው ከተያዙት ጋርም የታወቀ ንክኪ ስለመኖራቸው ያልተረጋገጡ)፣ ሦስት ሰዎች ከትግራይ ክልል (ሁሉም የውጭ ሀገራት የጉዞ ታሪክ ያላቸውና በለይቶ ማቆያ ያሉ)፣ 15 ሰዎች ከአማራ ክልል (ሁሉም የውጭ ሀገራት የጉዞ ታሪክ ያላቸውና በለይቶ ማቆያ ያሉ)፣ 11 ከሶማሌ ክልል ( ሁሉም የውጭ ሀገራት የጉዞ ታሪክ ያላቸውና በለይቶ ማቆያ ያሉ)፣ አራት ሰዎች የውጭ ሀገራት የጉዞ ታሪክ ያላቸው ድንበር ተሻጋሪ መኪና አሽከርካሪዎች ናቸው፡፡